近冬至祭肉未給因叙其事
作者：王洋
朝代：宋

paragraphs: 去年至日猶從俗，今年至日曾無肉。
食無臠{炙火=肉}情勿傷，祭不毛血貧太酷。
起與婦謀宜早計，我典春衫君剪髻。
但得豚肩略揜豆，敢事三牲共日祭。
婦將捩髪猶忸怩，請君憑几聽致詞。
所聞奉祀貴誠潔，誠果不立豐何爲。
自爲君婦今有年，君家儉德相流傳。
以其所養昔固爾，稱所豐儉今宜然。
况聞隆殺古有制，禮貴視時成愷悌。
順成八蜡乃得通，聖治功成方饗帝。
方今大禮曾未充，倉廩不與昔日同。
無財無田不可祭，子有籩豆那能豐。
且求遠去酌行潦，在野不應嫌薄少。
待得故鄉兵馬空，共買羔羊薦清醥。